Broj: 711-I-22-P-96-21/23-08-19

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), **u predmetu dužnosnika Krunoslava Jakupčića**, **predsjednik Uprave trgovačkog društva Hrvatske šume d.o.o.,** **zastupanog po punomoćnicima Tomislavu Kosu i Ireni Bajić, odvjetnicima iz Zagreba,** pokrenutom Odlukom Povjerenstva broj: 711-I-1592-P-96/21-06-19 od 10. rujna 2021.g., na 187. sjednici, održanoj 23. rujna 2022.g., donosi sljedeću

**ODLUKU**

1. **Prihvaćanjem plaćanja troškova obrane u postupku koji se pred Uredom za suzbijanje korupcije i organiziranog kriminaliteta (dalje: USKOK) vodi pod brojem: Kis-Us-24/2020 od strane trgovačkog društva Hrvatske šume d.o.o., dužnosnik Krunoslav Jakupčić, predsjednik Uprave trgovačkog društva Hrvatske šume d.o.o., zlouporabio je ugovoreno pravo na naknadu troškova odvjetničkog zastupanja proizašlo iz članka 9. stavka 2. alineje 7. Ugovora o vođenju poslova društva sklopljenog u prosincu 2017.g. pod brojem: DIR-01-17-7085/0, čime je došlo do povrede članka 7. točke c) ZSSI/11-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 20.000,00 kn, koja će se trajati 10 mjeseci i izvršit će se u 10 jednakih uzastopnih mjesečnih obroka, svaki u pojedinačnom iznosu od 2.000,00 kn.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je predmet P-96/21 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 141. sjednici, održanoj 10. rujna 2021.g., pokrenulo postupak za odlučivanje o sukobu interesa protiv dužnosnika Krunoslava Jakupčića, predsjednika Uprave trgovačkog društva Hrvatske šume d.o.o., zbog moguće povrede članka 7. c) ZSSI-a koja proizlazi iz zlouporabe prava proizašlog iz članka 9. stavka 2. alineje 7. Ugovora o vođenju poslova društva, sklopljenog u prosincu 2017.g. pod brojem: DIR-01-17-7085/01, odnosno činjenice da je troškove obrane dužnosnika u postupku koji se pred USKOK-om vodi pod brojem: Kis-Us-24/2020 snosilo trgovačko društvo Hrvatske šume d.o.o.

Na odluku o pokretanju postupka dužnosnik se, putem punomoćnika, očitovao navodeći da je odredbom članka 9. stavka 2. Ugovora o vođenju poslova društva, DIR- 01-7085/01, zaključenog u prosincu 2017. između dužnosnika i društva Hrvatske šume, propisano da dužnosnik, kao predsjednik Uprave, ima pravo na naknadu svih uobičajenih troškova koji će nastati pri izvršavanju svojih obveza, a posebno na naknadu troškova službenih putovanja do stvarno nastalih troškova, troškova poslovnih savjetovanja, troškova stručne literature, troškova reprezentacije, troškova članarina u stručnim udruženjima, troškova stručnih seminara, usavršavanja stranih jezika i sličnih oblika usavršavanja, troškova angažmana odvjetnika i naknada kazni za slučajeve kada Uprava Društva snosi sankcije kao odgovorna osoba u pravnoj osobi bez subjektivne krivnje Predsjednika Uprave te ugovaranje polica životnog osiguranja za slučaj smrti, smrti uslijed nezgode, nastanka invalidnosti s osiguranom svotom za nastup ugovorenih rizika u iznosu od 50.000 EUR za cijelo vrijeme obnašanja dužnosti.

Dužnosnik ističe da iz citirane ugovorne odredbe jasno proizlazi da isti ima pravo na naknadu odvjetničkih troškova prouzročenih zastupanjem dužnosnika kao Predsjednika Uprave Hrvatskih šuma od strane odabranog odvjetnika te da je shodno tome i račun za odvjetničke usluge plaćen od strane Hrvatskih šuma. Pritom, dužnosnik ističe da Hrvatske šume imaju sklopljen niz ugovora o zastupanju s odvjetnicima i odvjetničkim društvima pa tako i s odvjetničkim društvom Terešak i partneri d.o.o., koje društvo zastupa Hrvatske šume u velikom broju sudskih postupaka te da su dužnosnik i trgovačko društvo Hrvatske šume za obranu u predmetnom kaznenom postupku angažirale upravo odvjetnika Vladimira Terešaka iz Odvjetničkog društva Terešak i partneri d.o.o. Nadalje, dužnosnik ističe da je predmetni kazneni postupak koji se pred USKOK-om vodi protiv njega, pokrenut u odnosu na dužnosnika kao predsjednika Uprave Hrvatskih šuma, a ne u odnosu na dužnosnika kao privatnu osobu te se stoga budući da je riječ o postupku koji se vodi isključivo u odnosu na funkciju dužnosnika u Hrvatskim šumama te u odnosu na poslovanje Hrvatskih šuma, navedena odredba citiranog članka Ugovora o vođenju poslova društva primjenjuje na konkretan slučaj. Nadalje, dužnosnik navodi da su djela koja se mu stavljaju na teret u kaznenom postupku koji se vodi pred USKOK-om, sadržajno neodvojivo povezana s Hrvatskim šumama. Naime, ističe da se dio dokumentacije, vezane za projekt vjetroelektrana koji je predmetom kaznenog postupka, izrađuje, priprema i odobrava temeljem pozitivnih pravnih propisa upravo u Hrvatskim šumama kroz njezina tijela i povjerenstva, a u konačnici svu tu dokumentaciju potpisuje upravo dužnosnik kao zakonski zastupnik, odnosno kao Predsjednik uprave Hrvatskih šuma. Stoga, dužnosnik predlaže da Povjerenstvo predmetni postupak za odlučivanje o sukobu interesa obustavi, budući da je iz gore navedenog obrazloženja razvidno da u konkretnom slučaju sukoba interesa nije bilo.

Člankom 3. stavkom 1. podstavkom 37. ZSSI/11-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je Krunoslav Jakupčić, povodom obnašanja dužnosti predsjednika Uprave trgovačkog društva Hrvatske šume d.o.o., obvezan postupati sukladno odredbama ZSSI-a.

Navedeni postupak Povjerenstvo je pokrenulo sukladno članku 39. ZSSI-a temeljem vlastitih saznanja stečenih putem novinskog članka na portalu Telegram.hr u kojem autor navodi da se dužnosnika teretilo za zloupotrebu položaja i ovlasti, a da su odvjetnika kojeg je angažirao kada je završio u pritvoru plaćale Hrvatske šume, odnosno porezni obveznici s obzirom da se radi o poduzeću u vlasništvu Republike Hrvatske.

U prilogu navedenog članka nalaze se i fakture Odvjetničkog društva Terešak & Partneri koji su fakturirani na trgovačko društvo Hrvatske šume d.o.o., a iz same specifikacije računa razvidno je da se isti, između ostalog, odnose na odvjetničke usluge prilikom prvog ispitivanja dužnosnika u USKOK-u radi kaznenog djela iz članka 291. stavka 1. i 2. Kaznenog zakona („Narodne novine“, broj 125/11, 144/12, 56/15, 61/15, 101/17, 118/18, 126/19 i 84/21) te da je trgovačko društvo Hrvatske šume d.o.o. podmirilo račun obrane dužnosnika u iznosu od 43.000,00 kn.

Povjerenstvo je stoga u tijeku postupka od trgovačkog društva Hrvatske šume d.o.o. i odvjetničkog društva Terešak & Partneri zatražilo podatke o tome tko je podmirio odvjetničke usluge navedenom odvjetničkom društvu i o kojim se odvjetničkim uslugama radilo.

Odvjetničko društvo Terešak & Partneri dostavilo je dopis Povjerenstvu u kojem navodi da nisu u mogućnosti dostaviti nikakve podatke i dokumentaciju vezano uz klijenta Krunoslava Jakupčića, a budući da su temeljem članka 13. Zakon o odvjetništvu („Narodne novine“, broj 09/94, 117/08, 50/09, 75/09, 18/11) vezani odvjetničkom tajnom.

Trgovačko društvo Hrvatske šume d.o.o. odgovorilo je na traženje Povjerenstva dopisom KLASA: DIR/21-01/4033, URBROJ: 00-07/01-21-02 navodeći da trgovačko društvo ima sklopljene ugovore o zastupanju s odvjetničkim društvom Terešak & Partneri d.o.o. u postupcima pred sudovima u domeni radnih sporova i naknada štete te područjima iz stvarnog prava. Nadalje, navodi se da predsjednik Uprave sukladno članku 9. stavku 2. alineji 7. Ugovora o radu ima pravo na troškove angažmana odvjetnika te da je isti kao obranu u kaznenom postupku koji se protiv njega vodi pred USKOK-om pod brojem Kis-Us-24/2020 angažirao kao branitelja odvjetnika Vladimira Terešaka koji ga zastupa temeljem punomoći koja je njemu osobno dana.

U prilog dopisu dostavljen je Ugovor o vođenju poslova društva koji je Skupština društva Hrvatske šume d.o.o. sklopila s Krunoslavom Jakupčićem u prosincu 2017.g., a kojim se utvrđuje da je Krunoslav Jakupčić na sjednici Skupštine društva dana 14. studenog 2017.g. imenovan za predsjednika Uprave društva Hrvatske šume d.o.o. Člankom 9. stavkom 2. navedenog Ugovora propisano je da predsjednik Uprave ima pravo na naknadu svih uobičajenih troškova koji će nastati pri izvršavanju njegovih obveza, a posebno troškove službenih putovanja do stvarno nastalih troškova, troškova poslovnih savjetovanja, troškova stručne literature, troškova reprezentacije, članarine u stručnim udruženjima, troškove stručnih seminara, usavršavanja stranih jezika i sličnih oblika usavršavanja, troškova angažmana odvjetnika i naknada kazni za slučajeve kada Uprava društva snosi sankcije kao odgovorna osoba u pravnoj osobi bez subjektivne krivnje predsjednika Uprave te ugovaranje police životnog osiguranja za slučaj smrti, smrti uslijed nezgode, nastanka invalidnosti s osiguranom svotom za nastup ugovorenih rizika u iznosu od 50.000 EUR-a za cijelo vrijeme obnašanja dužnosti.

Uvidom u odredbe Kaznenog zakona, Povjerenstvo je utvrdilo da se članak 291. stavak 1. i 2. odnosi na kazneno djelo zlouporabe položaja i ovlasti. U predmetnom članku propisano je da će se službena ili odgovorna osoba koja iskoristi svoj položaj ili ovlast, prekorači granice svoje ovlasti ili ne obavi dužnost pa time sebi ili drugoj osobi pribavi korist ili drugome prouzroči štetu, kazniti kaznom zatvora od šest mjeseci do pet godina, a ako je kaznenim djelom iz stavka 1. ovoga članka pribavljena znatna imovinska korist ili je prouzročena znatna šteta počinitelj će se kazniti kaznom zatvora od jedne do dvanaest godina.

Člankom 7. stavkom 1. podstavkom c) ZSSI/11-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnome je slučaju dužnosnik primio sredstva od trgovačkog društva Hrvatske šume d.o.o. u visini od 43.000,00 kn, tijela javne vlasti u kojem obnaša javnu dužnost predsjednika Uprave, za svrhu plaćanja troškova obrane u postupku pred USKOK-om, odnosno tijelom kaznenog progona za koruptivna kaznena djela.

Povjerenstvo ističe kako je odredbom članka 9. stavka 2. alineje 7. Ugovora o vođenju poslova društva jasno i decidirano navedeno kako dužnosnik ima pravo na troškove angažmana odvjetnika i naknade kazni za slučajeve kada Uprava društva snosi sankcije kao odgovorna osoba u pravnoj osobi bez subjektivne krivnje predsjednika Uprave.

Posebnost koruptivnih kaznenih djela ističe se upravo u činjenici da se ista mogu počiniti jedino i isključivo u obnašanju poslova službene ili odgovorne osobe koje na različiti način iskorištavaju svoje ovlasti ili položaj te time sebi ili drugome pribavljaju nepripadnu korist, stoga je i jedan od preduvjeta za počinjenje navedenih kaznenog djela obnašanje određenog položaja, odnosno dužnosti.

Također, kazneno djelo zlouporabe položaja i ovlasti može se počiniti s namjerom, kao bitnim elementom krivnje. Stoga se prilikom provođenja radnji od strane tijela kaznenog progona kada postoji sumnja na počinjenje navedenog kaznenog djela ne radi o situaciji u kojoj ne bi postojala subjektivna krivnje predsjednika Uprave, što je izričito određen uvjet kada je dopuštena naknada troškova angažmana odvjetnika.

Kada bi se prihvatilo tumačenje dužnosnika iz njegova očitovanja na odluku o pokretanju postupka, isti bi uvijek imao pravo na plaćanje ovih troškova odvjetničkog angažmana od strane društva Hrvatske šume d.o.o. ako bi se radilo o pravnim radnjama koje bi bile vezane za okolnosti nastale u obnašanju dužnosti predsjednika Uprave navedenog društva, dok takvo pravo ne bi imao ako bi se radilo o privatnim okolnostima dužnosnika nevezanima za obnašanje javne dužnosti.

Osim toga što počinjeno kazneno djelo predstavlja određenu radnju dužnosnika za koju je osobno odgovoran jer se tada utvrđuje njegova individualna kazneno-pravna odgovornost, činjenica da se kazneni postupak vodi u odnosu na okolnosti koje su nastale u obnašanju dužnosti predsjednika Uprave Hrvatskih šuma d.o.o. ne znači da se automatizmom na dužnosnika primjenjuje odredba članka 9. stavka 2. alineje 7. Ugovora o vođenju poslova društva.

Imajući u vidu kako je u odnosu na kazneno djelo zlouporabe položaja i ovlasti za koje se dužnosnik tereti, iz samog opisa istoga razvidno da ga je prema odredbama Kaznenog zakona moguće počiniti samo s izravnom ili neizravnom namjerom, odnosno težim oblikom krivnje, u konkretnom se slučaju ne može govoriti o nepostojanju subjektivne krivnje dužnosnika.

Iz navedenog bi razloga dužnosnik trebao sam podmirivati troškove obrane pred tijelima kaznenog progona.

Slijedom navedenog, Povjerenstvo utvrđuje da isti nije imao pravo na naknadu troškova obrane od strane trgovačkog društva Hrvatske šume d.o.o., jer je izričito određeno da je svrha plaćanja predmetnih troškova angažiranje odvjetnika u situacijama kada ne postoji dužnosnikova subjektivna krivnja, već kada postoji njegova odgovornost u svojstvu odgovorne osobe pravne osobe.

Dužnosnik je u svakoj situaciji dužan štititi javni interes te koristiti sredstva tijela javne vlasti u kojem obnaša dužnost racionalno i odgovorno na način da otkloni one primitke na koje povodom obnašanja dužnosti nema pravo, čime se osigurava da se sredstva troše u javnom interesa nezavisno od njegovih privatnih interesa.

Stoga kada prima naknadu troškova obrane u postupku koji se vodi pred USKOK-om od strane Hrvatskih šuma d.o.o. u kojem obnaša javnu dužnost predsjednika Uprave, dužnosnik postupa suprotno svrsi zašto je neko pravo propisano, odnosno ugovoreno, što bi u ovome slučaju bila naknada troškova zastupanja u situacijama kada bi bio zakonski odgovoran bez njegove subjektivne krivnje, dok cilj predviđenog ugovaranja nije bilo njihovo plaćanje kada postoji sumnja da je s namjerom počinio kazneno djelo, odnosno kada se radi o ostvarivanju njegovih privatnih interesa.

Stoga je primitkom troškova obrane u postupku koji se pred Uredom za suzbijanje korupcije i organiziranog kriminaliteta (dalje: USKOK) vodi pod brojem: Kis-Us-24/2020 od strane trgovačkog društva Hrvatske šume d.o.o., dužnosnik Krunoslav Jakupčić koji obnaša dužnost predsjednika Uprave navedenog trgovačkog društva, zloupotrijebio pravo proizašlo iz članka 9. stavka 2. alineje 7. Ugovora o vođenju poslova društva, sklopljenog u prosincu 2017.g. pod brojem: DIR-01-17-7085/0, čime je došlo do zlouporabe posebnih prava dužnosnika i povrede odredbe 7. točke c) ZSSI/11-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je uzelo u obzir okolnost da je iskoristio obnašanje javne dužnosti za potrebe obrane za kazneno djelo zlouporabe položaja i ovlasti u kojem postoji njegova osobna odgovornost.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje više sankcije unutar zakonom propisanog raspona, Povjerenstvo je uzelo u obzir okolnost da je ostvario materijalnu korist od najmanje 43.750,00 kuna, čime je u tom iznosu ujedno prouzročio štetu tijelu u kojem obnaša dužnost.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 20.000,00 kn, koja će trajati 10 mjeseci te će se izvršiti u 10 uzastopnih mjesečnih obroka, svaki u pojedinačnom iznosu od 2.000,00 kn.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Krešimir Jakupčić, putem punomoćnika

3. Objava na internetskoj stranici Povjerenstva

4. Pismohrana